30 vas in Limpopo oor onwettige vuurwapens, gesteelde motorsFoto verskaf deur Limpopo SAPD Die polisie in Limpopo het beslag gelê op ŉ groot hoeveelheid onwettige vuurwapens en gesteelde motors en verskeie persone is in hegtenis geneem tydens ŉ teen-misdaadoperasie die afgelope naweek. Die provinsie het ŉ groot aantal misdaadvoorvalle beleef waar onwettige vuurwapens gebruik is, insluitend gewapende rooftogte, huisbrake, plaasaanvalle, sakerooftogte en moorde, het lt.kol. Moatshe Ngoepe, woordvoerder van die polisie, gesê. “Diefstal en kaping van motors is ook ŉ probleem. Individue, ondernemings en huise word geteiken.” ŉ Gesamentlike operasie is die naweek tot Sondagoggend uitgevoer met die fokus om “hierdie misdaadkategorieë uit te roei”, het Ngoepe bygevoeg. Altesaam 30 verdagtes, tussen 21 en 47 jaar oud, is in hegtenis geneem en daar is beslag gelê op 12 ongelisensieerde vuurwapens, 75 patrone vir verskeie vuurwapens, twee vuurwapenmagasyne, drie gesteelde motors, een gekaapte motor, een enjin wat uit ŉ Volkswagen gesteel is en een motor wat deur misdadigers gebruik is om misdaad te pleeg. Die geraamde waarde van die motors, insluitend die enjin, beloop R1,1 miljoen. Die vuurwapens en motors is in Mahwelereng naby Mokopane (Potgietersrus), Musina, Maake naby Tzaneen, Thohoyandou, Nebo naby Groblersdal, Morebeng naby Polokwane (Pietersburg), Roedtan naby Modimolle (Nylstroom), Ritavi naby Tzaneen, Motetema naby Groblersdal, Burgersfort en Lephalale (Ellisras) gevind. Lt.genl. Nneke Ledwaba, provinsiale polisiekommissaris, het weer die inwoners van die provinsie verseker dat die polisie nie sal rus totdat alle onwettige vuurwapens van die strate verwyder is nie, en het die publiek aangemoedig om ten alle tye met die polisie saam te werk. Hy het die span beamptes van die verskeie polisie-eenhede geloof wat aan die skoonmaakoperasie deelgeneem het. Die persone wat in hegtenis geneem is, sal binnekort in die verskeie landdroshowe verskyn. Die polisie se ondersoek duur voort, het Ngoepe bygevoeg.